Document ID: 31997D0649

KOMISSION PÄÄTÖS,
tehty 26 päivänä syyskuuta 1997,
luvan antamisesta jäsenvaltioille toteuttaa väliaikaisesti Alankomaiden kuningaskuntaa koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi tehdyn päätöksen 95/506/EY muuttamisesta (ETA:n kannalta merkityksellinen teksti) (97/649/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille tai kasvituotteille haitallisten organismien yhteisöön kulkeutumiseen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna direktiivillä 97/14/EY (2), ja erityisesti sen 15 artiklan 3 kohdan,
sekä katsoo, että
jos jäsenvaltio toteaa, että perunan tumman rengasmädän aiheuttajan, Pseudomonas solanacearum (Smith) Smith -taudinaiheuttajan välitön kulkeutumisvaara sen alueelle toisesta jäsenvaltiosta on olemassa, se voi väliaikaisesti toteuttaa tarvittaviksi katsomiaan lisätoimenpiteitä suojautuakseen kyseiseltä vaaralta, jos komissio ei ole ottanut käyttöön tällaisia toimenpiteitä,
Alankomaiden kuningaskunta ilmoitti muille jäsenvaltioille ja komissiolle 3 päivänä lokakuuta 1995, että jotkin tästä maasta peräisin olevat perunanäytteet tunnistettiin Pseudomonas solanacearum -taudinaiheuttajan saastuttamiksi; Alankomaiden toimittamat täydentävät kertomukset osoittivat, että useammat näytteet vuoden 1995 perunasadosta siemenperunat mukaan lukien varmistuivat Pseudomonas solanacearum -taudinaiheuttajan saastuttamiksi; tämän vuoksi komissio teki 24 päivänä marraskuuta 1995 päätöksen 95/506/EY (3) luvan antamisesta jäsenvaltioille toteuttaa väliaikaisesti Alankomaiden kuningaskuntaa koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi,
Alankomaiden ja muiden jäsenvaltioiden komissiolle toimittamien tietojen mukaan tällaisten toimenpiteiden käyttöönotto vuoden 1996 aikana vaikutti antaneen tarvittavan suojan Pseudomonas solanacearum -taudinaiheuttajan leviämisen estämiseksi; koska vuonna 1996 tehdyistä laajoista tutkimuksista huolimatta ei kuitenkaan voitu tunnistaa saastumisen lähdettä eikä määritellä saastumisen laajuutta Alankomaissa, Alankomaiden kuningaskuntaa koskevia lisätoimenpiteitä muiden jäsenvaltioiden suojelemiseksi Pseudomonas solanacearum -taudinaiheuttajan leviämiseltä oli perusteltua jatkaa; tämän vuoksi päätöstä 95/506/EY muutettiin päätöksellä 96/599/EY (4) ja sitä jatkettiin edelleen rajoitetun ajan,
Alankomaiden ja muiden jäsenvaltioiden edelleen vuonna 1997 toimittamien tietojen perusteella tällaisten toimenpiteiden soveltaminen vaikuttaa antaneen tarvittavan suojan Pseudomonas solanacearum -taudinaiheuttajan leviämisen estämiseksi; pieni määrä siemenperunavarastoista Alankomaissa varmistui kuitenkin Pseudomonas solanacearum -taudinaiheuttajan saastuttamiksi, eikä saastumisen lähdettä voitu varmuudella tunnistaa; neuvotteluja Pseudomonas solanacearum -taudinaiheuttajaa koskevan yhteisön valvontajärjestelmän perustamisesta ei vielä ole saatu loppuun, joten on edelleen aiheellista ottaa käyttöön ylimääräisiä toimenpiteitä tilanteen hoitamiseksi; tämän vuoksi päätöstä 95/506/EY olisi jatkettava edelleen rajoitetun ajan, ja
tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 95/506/EY seuraavasti:
1. Korvataan 1 artiklassa sanat "vuoden 1996 satoon kuuluvien perunoiden osalta, 30 päivään kesäkuuta 1997 mennessä siemenperunoiden osalta ja 30 päivään syyskuuta 1997 muiden perunoiden osalta" sanoilla "vuoden 1997 satoon kuuluvien perunoiden osalta, 30 päivään kesäkuuta 1998 mennessä siemenperunoiden osalta ja 30 päivään syyskuuta 1998 muiden perunoiden osalta".
2. Korvataan 3 artiklan 1 kohdan viimeisessä alakohdassa viittaus "1 päivään toukokuuta 1997" viittauksella "1 päivään toukokuuta 1998".
3. Korvataan 3 artiklan 3 kohdassa viittaukset "15 päivään joulukuuta 1996" ja "1996" vastaavasti viittauksilla "15 päivään joulukuuta 1997" ja "1997".
2 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä syyskuuta 1997.

Labels: 20
18
17
6